Mats Wieffer

Mats Wieffer (s. 16. marraskuuta 1999 Borne) on alankomaalainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa Brighton &amp; Hove Albionia ja Alankomaiden jalkapallomaajoukkuetta.
Wieffer on alankomaalaisen FC Twenten kasvatti. Hän teki ammattilaisdebyyttinsä joukkueessa toiseksi korkeimmalla sarjatasolla, Eerste divisiessä lokakuussa 2018. Vuoden 2020 heinäkuussa Wieffer siirtyi samassa liigassa pelaavaan Excelsioriin. Kahden vuoden jälkeen hän siirtyi Eredivisieen Feyenoord Rotterdamiin. Kesällä 2024 hän siirtyi Brightoniin.
Wieffer debytoi Alankomaiden A-maajoukkueessa maaliskuussa 2023.
Seurajoukkueura.
Wieffer siirtyi FC Twenten junioriakatemiaan vuonna 2010. Hän pelasi ensimmäisen ammattilaisottelunsa seurassa KNVB-cupissa Noordwijkia vastaan 30. lokakuuta 2018. Hän pääsi kentälle myös Eerste divisien ottelussa TOP Ossia vastaan maaliskuussa 2019, joka jäi hänen viimeiseksi ottelukseen FC Twenten edustusjoukkueessa. Seuraavalla kaudella hän pelasi seuran alle 21-vuotiaiden joukkueessa. 
Wieffer siirtyi Eerste divisien Excelsioriin heinäkuussa 2020. Hän pelasi kaudella 2020–2021 yhteensä 31 ottelua Eerste divisiessä, joissa hän teki yhden maalin, helmikuussa 2021 FC Volendamia vastaan. KNVB-cupissa hän pelasi neljässä ottelussa.
Kaudella 2021–2022 Wieffer pelasi 40 sarjaottelussa, joissa hän teki peräti viisi maalia. Hän pelasi myös KNVB-cupia kaksi ottelua.
Wieffer siirtyi heinäkuussa 2022 Eredivisie-joukkue Feyenoordiin sopimuksella vuoteen 2026 asti. Hän teki syyskuussa 2022 ensiesiintymisensä valmentaja Arne Slotin alaisuudessa Eredivisiessä PSV Eindhovenia vastaan. Eredivisiessä hän pelasi kaudella 2022–2023 25 ottelua, joissa hän onnistui maalinteossa kerran, ottelussa Fortuna Sittardia vastaan helmikuussa 2023. Hän pelasi myös ensimmäistä kertaa eurocupeissa, Eurooppa-liigassa kahdeksan ottelua, joissa hän teki yhden maalin puolivälieräottelussa AS Romaa vastaan huhtikuussa 2023. Hän myös pelasi Go Ahead Eaglesia vastaan ottelussa, joka varmisti Feyenoordille Eredivisien mestaruuden.
Wieffer pelasi kauden 2023–2024 Eredivisiessä 29 ottelua ja teki viisi maalia. Mestarien liigassa hän pelasi kuusi ottelua, joissa hän teki yhden maalin, marraskuussa 2023 Atlético Madridia vastaan. KNVB-cupissa hän pelasi neljä ottelua, ja myös Eurooppa-liigassa hän pelasi kaksi ottelua.
Vuoden 2024 kesällä Wieffer siirtyi englantilaiseen Brightoniin. Siirtosummaksi uutisoitiin noin 30 miljoonaa euroa, ja sopimus oli viisivuotinen. Hän pelasi ensimmäisen ottelunsa Brightonissa jo ensimmäisellä valioliigakierroksella, kun vastassa oli Everton. Ottelu päättyi Brightonin 3–0-voittoon, ja Wieffer pelasi ottelussa täydet minuutit. Hän pelasi kauden aikana 25 valioliigaottelua, joista avauskokoonpanossa kymmenen peliä. Hän teki maalin joulukuussa West Hamia vastaan. Lisäksi hän antoi viisi maalisyöttöä.
Maajoukkueura.
Wieffer on pelannut Alankomaiden A-maajoukkueessa yhden MM- ja viisi EM-karsintaottelua sekä Kansojen liigassa kuusi ottelua. Hän on pelannut myös kaksi ystävyysottelua. Hän teki debyyttinsä joukkueessa maaliskuussa 2023 EM-karsintaottelussa Gibraltaria vastaan. Hän on myös viimeistellyt joukkueessa yhden maalin marraskuussa 2023, kun vastassa oli taas Gibraltar.